प्रकाश दाहाल स्मृति राष्ट्रिय ब्याडमिन्टन हुने
नेकपा माओवादी केन्द्रका नेता स्व. प्रकाश दाहालको स्मृतिमा प्रथम राष्ट्रिय ब्याडमिन्टन प्रतियोगिता हुने भएको छ । बौद्ध लाखेपोखरीस्थित स्पोर्ट्स हव नेपाल प्रालिको आयोजनामा पुस २५ गतेदेखि प्रतियोगिता हुनेछ ।
काठमाडौँ — नेकपा माओवादी केन्द्रका नेता स्व. प्रकाश दाहालको स्मृतिमा प्रथम राष्ट्रिय ब्याडमिन्टन प्रतियोगिता हुने भएको छ । बौद्ध लाखेपोखरीस्थित स्पोर्ट्स हव नेपाल प्रालिको आयोजनामा पुस २५ गतेदेखि प्रतियोगिता हुनेछ ।ब्याडमिन्टन संघको मान्यता प्राप्त वरीयतासहितको राष्ट्रिय प्रतियोगितामा पुरुष एकल, महिला एकल, पुरुष युगल (ब्याडमिन्टन संघको उच्च २० वरीयताबाहेक), स्थानीयस्तर, मास्टर्स युगल ३५ वर्ष माथि र ४५ वर्ष माथि गरी ६ विधामा प्रतिस्पर्धा हुने आयोजक समितिका प्रतियोगिता निर्देशक एवं संयोजक आङकुसाङ शेर्पाले जानकारी गराए ।करिब २५ लाखको लागत रहेको प्रतियोगितामा विजेता, उपविजेता एवं तृतीय स्थान प्राप्त गर्ने खेलाडीहरूले नगद ४५ हजार, २५ हजार र १० हजारसहित मेडल, प्रमाणपत्र र ट्रफी प्राप्त गर्ने प्रतियोगिताका आर्थिक संयोजक एवं स्पोर्ट्स हवका सञ्चालक अश्मेल (अखिल) शाहीले बताए । आयोजकको आफ्नै कोर्टमा प्रतियोगिता हुनेछ । वरीयतासहितको राष्ट्रिय प्रतियोगिता रहेकाले करिब ४ सयको हाराहारीमा खेलाडीहरूको उपस्थिति रहने आयोजकले जनाएका छन् । 